Middelsstore, slanke, mer eller mindre rød- eller gulaktige trebukker. Disse artene har forholdsvis tynt og mykt hudpanser, oversiden er uten påfallende hår. Antennene er kortere enn kroppen. Hodet har en påfallende "snute" foran fasettøynene. Pronotum er mer eller mindre tønneformet, uten pigger på sidene. Dekkvingene har stumpvinklede til helt avrundede "skuldre" og er tilsmalnende bakover, vanligvis smalest før spissen, uten punktrader eller lengderibber. Beina er middels lange med litt klubbeformede lår og tynne legger.